
Nemi különbségek az izom- és agyszövetben termelődő miokinek és hősokkfehérjék expressziójában egy hét futást követően

A fizikailag aktív életmód kognitív funkciókra gyakorolt jótékony hatását számos
szakirodalmi adat alátámasztja. Csoportunk korábbi kísérleti eredményei is azt mutatják, hogy
a rendszeres testmozgás pozitív hatással van az egerek memóriájára, azonban ezt a tendenciát
csak nőstények esetében figyelték meg. Ezért jelen kutatásunk célja, azoknak a faktoroknak az
azonosítása, amelyek részt vesznek a jótékony hatások kialakításában, illetve a nemek közt
megfigyelt különbség okának felderítése. A kísérleteink során az izomban és agyban termelődő
myokinek, neurotróf faktorok illetve hősokkfehérjék (Hsp) génexpresszióját elemeztük.
A moderált intenzitású edzés hatásainak vizsgálatához vad típusú C57BL/6 egerek egy
héten át napi 1 órán keresztül végeztek futópados edzést. Az utolsó edzést követően
vérvizsgálatot végeztünk, majd az állatok hippocampus és m. quadriceps femoris mintáiból
RNS-t izoláltunk, és qPCR segítségével vizsgáltuk a génexpresszióban megjelenő változásokat.
A mintákon továbbá fehérje izolálást követően Western-blot analízist végeztünk a qPCR
eredmények megerősítésének érdekében. Izom mintákból fagyasztott metszeteket készítettünk,
amelyeken immunfluoreszcensfestés segítségével a Hsp-k sejtben belüli expressziós mintázatát
vizsgáltuk meg.
A hím állatok izomszövetében kétszeresére emelkedett a kismolysúlyú hősokkfehérjék
családjába tartozó Hsp25 és αB-crystallin, valamint a CD68 makrofág marker génexpressziója
egy hét futást követően, míg ezek az értékek a nőstény állatokban nem változtak. Az
izomminták Hsp70 mRNS szintje nőstényekben közel 2,5-szeresére, míg hímekben tízszeresére
növekedett a kontroll csoporthoz képest. A hippocampusban a Hsp25 és a BDNF
expressziójának emelkedését figyeltük meg a testmozgást végző állatokban, a vizsgált faktorok
között nemi különbségeket nem tapasztaltunk.
Eredményeink azt mutatják, hogy a testmozgás hatására a hippokampusz területén a
BDNF és a Hsp25 mRNS szintje is megnövekedett, ami hozzájárulhat az edzés által kiváltott
pozitív hatásokhoz, ám a megfigyelt nemi különbséget nem magyarázza. Azonban a hím állatok
vázizomszövetében megfigyelt túlzott Hsp és CD68 génexpresszió arra utalhat hogy a hím
állatok számára az azonos típusú és intenzitású edzés megerőltetőbb, mint a nőstényeknek. Ez
hosszútávon krónikus gyulladáshoz vezethet, amely elfedheti a testmozgás jótékony hatásait,
és hozzájárulhat a kognitív funkciók javulásában megfigyelt nemi különbségekhez.



